Title: M-vedenie11-1997
Author: Informatika
Last saved by: petrasova
Company: mvvp

Predkladacia  správa

Vláda Slovenskej republiky dňa 28. 4. 2004 prerokovala a uznesením č. 397/2004 vzala na vedomie materiál  „Vyhodnotenie základných téz koncepcie politiky vlády SR v integrácii rómskych komunít za rok 2003“ a schválila „Priority vlády SR v integrácii rómskych komunít na rok 2004“.  V bode C.3. uznesenia č. 397/2004 k uvedenému materiálu uložila ministrovi výstavby a regionálneho rozvoja SR v spolupráci so splnomocnenkyňou vlády SR pre rómske komunity v termíne do 30. 8. 2004 vypracovať „Dlhodobú koncepciu bývania pre marginalizované skupiny obyvateľstva a model jej financovania“. 
Na základe daného uznesenia vlády SR bol  vypracovaný návrh  uvedeného materiálu a predložený bol na rokovanie porady vedenia ministerstva výstavby a regionálneho rozvoja SR. Po jeho prerokovaní v porade vedenia ministerstva dňa 12. 8. 2004 minister požiadal predsedu vlády SR o zmenu termínu plnenia úlohy do 31. 12. 2004 najmä z dôvodu, že neboli dostupné výsledky zo Sociografického monitoringu rómskych osídlení na Slovensku ako podklad pre kvantifikáciu úloh vo výstavbe bytov pre tieto skupiny obyvateľstva. Predseda vlády SR listom k č. sp.:9421/2004/KPV OSV zo dňa 25. augusta 2004 navrhovanú zmenu termínu odsúhlasil.
Do prípravy materiálu boli z iniciatívy Ministerstva výstavby a regionálneho rozvoja SR formou vytvorenia pracovnej skupiny prizvané aj zainteresované ministerstvá, a to Ministerstvo práce, sociálnych vecí a rodiny SR, Ministerstvo financií SR, Ministerstvo pôdohospodárstva SR, Ministerstvo hospodárstva SR a Ministerstvo životného prostredia SR. 
Podmienky pre dostupnosť bývania obyvateľstva SR vytvára koncepcia štátnej bytovej politiky a prijaté podporné ekonomické nástroje rozvoja bývania. Menšia časť obyvateľov, najmä sociálne kategórie, ktoré sa nedokážu uplatniť na trhu práce a dostávajú sa do pozície skupín ohrozených sociálnym vylúčením alebo marginalizovaných skupín obyvateľstva, majú osobitné problémy pri riešení svojho bývania. Rámcové zásady riešenia bývania niektorých skupín obyvateľstva ohrozených sociálnym vylúčením sú v prílohe č. 1 koncepcie a budú v požadovanom rozsahu zapracované do Koncepcie štátnej bytovej politiky, ktorú MVRR SR v súčasnosti pripravuje a predloží na rokovanie vlády SR v roku 2005.

Z hľadiska všetkých ukazovateľov sú najpočetnejšou a špecifickou marginalizovanou skupinou na Slovensku príslušníci sociálne vylúčených komunít, ktoré sú sociálnym okolím označované ako rómske. Riešenie problémov začlenenia tejto marginalizovanej skupiny obyvateľov do života majoritnej spoločnosti vrátane zlepšenia ich situácie v bývaní je v súčasnosti najnaliehavejšie a najzložitejšie aj s prihliadnutím na medzinárodné dohovory súvisiace s ochranou práv a slobôd občanov, ku ktorým pristúpila aj Slovenská republika. 
Materiál neobsahuje doložku finančných, ekonomických a environmentálnych vplyvov a vplyvov na zamestnanosť, keďže priamo nevytvára požiadavky a kvantifikáciu zdrojov financovania, ale vytvára iba rámec potrebných aktivít súvisiacich so zvýšením dostupnosti bývania pre marginalizované skupiny obyvateľstva. Vzhľadom na koncepčný charakter materiálu nie je možné uvedené vplyvy podrobne kvantifikovať.
Predkladaný materiál bol predmetom skráteného medzirezortného pripomienkového konania, zásadné pripomienky uplatnilo Ministerstvo práce, sociálnych vecí a rodiny SR, Ministerstvo financií SR, Ministerstvo hospodárstva SR a Úrad geodézie, kartografie a katastra SR. Zásadné pripomienky Ministerstva práce, sociálnych vecí a rodiny SR a Ministerstva hospodárstva SR boli riešené rokovaním na úrovni štátnych tajomníkov zainteresovaných ústredných orgánov štátnej správy, po ich prerokovaní boli niektoré pripomienky do materiálu zapracované a od niektorých pripomienkujúce subjekty odstúpili. Zásadné pripomienky Ministerstva financií SR a Úradu geodézie, kartografie a katastra SR boli zohľadnené úpravou textu. Vyhodnotenie pripomienkového konania je súčasťou materiálu.
Zohľadnenie zásadných pripomienok si nevyžaduje opätovné predloženie materiálu na medzirezortné pripomienkové konanie, materiál sa predkladá na rokovanie vlády SR bez rozporov.